KOMMISSIONENS FORORDNING (EF) Nr. 1445/96 af 24. juli 1996 om afslutning af undersøgelsen vedrørende omgåelse af de antidumpingforanstaltninger, der ved forordning (EØF) nr. 2861/93 indførtes på importen af visse magnetplader (3,5″ disketter) med oprindelse i Japan, Taiwan og Den Kinesiske Folkerepublik, ved import af samme vare fra Canada, Filippinerne, Hongkong, Indien, Indonesien, Macao, Malaysia, Singapore og Thailand og om ophør af registrering af denne vare

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 9, 13 og 14,

efter konsultation i det rådgivende udvalg, og

ud fra følgende betragtninger:

A. PROCEDURE

(1) Ved forordning (EF) nr. 2451/95 (2) indledte Kommissionen en undersøgelse vedrørende omgåelsen af de antidumpingforanstaltninger, der ved Kommissionens forordning (EØF) nr. 2861/93 (3) indførtes på importen af visse magnetplader (3,5″ disketter) med oprindelse i Japan, Taiwan og Den Kinesiske Folkerepublik, ved import af samme vare fra Canada, Filippinerne, Hongkong, Indien, Indonesien, Macao, Malaysia, Singapore og Thailand og pålagde i henhold til artikel 13, stk. 3, og artikel 14, stk. 5, i forordning (EF) nr. 384/96 toldmyndighederne at registrere den import, der var omfattet af undersøgelsen. Undersøgelsen blev indledt efter indgivelse af en anmodning fra Diskma (Committee of European Diskette Manufacturers).

(2) Anmodningen indeholdt umiddelbart bevis for en ændring i handelsmønstret mellem de pågældende lande og Fællesskabet, hvis eneste gyldige grund eller begrundelse var eksistensen af antidumpingtolden, og for omladning gennem disse lande til Fællesskabet af 3,5″ disketter, der er fremstillet i Den Kinesiske Folkerepublik og Taiwan. Anmodningen påviste også, at der hvad angår importen fra de pågældende lande fandt dumping sted i forhold til de tidligere fastslåede normalværdier, og at virkningerne af den told, der var pålagt importen af 3,5″ disketter med oprindelse i Den Kinesiske Folkerepublik og Taiwan, undergravedes. Disse beviser ansås for tilstrækkelige til at berettige indledningen af en undersøgelse.

(3) Den pågældende vare er 3,5″ disketter, som anvendes til optagelse og oplagring af indkodede digitale edb-data, og den tariferes i øjeblikket under KN-kode ex 8523 20 90.

(4) Kommissionen underrettede officielt de eksportører, som den vidste var berørt af sagen, samt repræsentanter for eksportlandene om indledningen af undersøgelsen og udsendte spørgeskemaer til kendte eksportører.

(5) Undersøgelsen omfattede perioden fra 1. juli 1994 til 30. juni 1995.

B. UNDERSØGELSE

(6) Kommissionen modtog svar fra følgende eksportører:

a) Canada

KAO Infosystems Canada Inc., Ontario

b) Hongkong

Jackin Magnetic Company Ltd

Hong Kong Plantron (HK) Ltd

Hong Kong Magnetic Ltd

Benelux Manufacturing Limited

Prime Standard Ltd

c) Indien

Allied Electronics & Magnetics Ltd, Udaipur

Moser-Baer India Ltd, New Delhi

Sujata Data Products Ltd, Bombay

d) Indonesien

P.T. Beneluxindo, Djakarta

e) Malaysia

Discomp, Kuala Lumpur

KUB Microelectronics Sdn. Bhd., Kuala Lumpur

Mega High-Tech Corp. (M) Sdn. Bhd., Penang

f) Filippinerne

Maxi Data Philippines Inc., Manila

g) Singapore

Datapulse Technology Ltd, Singapore

General Magnetics Limited, Singapore

Goldtron Magmedia Pte Ltd, Singapore

MJC (Singapore) Pte Ltd, Singapore

h) Thailand

General Mediatech Co. Ltd, Bangkok

V-SA Cast Co. Ltd, Bangkok

V-SA Magnetic Co. Ltd, Bangkok

V-SA Magnetic var et datterselskab af V-SA Cast, som ejede mere end 50 % af aktierne i V-SA Magnetic.

Ingen eksportør fra Macao besvarede Kommissionens spørgeskema.

Med undtagelse af de selskaber, der er beliggende i Canada og Filippinerne, efterprøvede Kommissionen alle de afgivne oplysninger hos de ovennævnte eksportører.

C. RESULTATER

Canada, Indien, Filippinerne og Singapore

(7) I sin anmodning om indledning af omgåelsesundersøgelsen påstod erhvervsgrenen i Fællesskabet, at Canadas, Indiens, Filippinernes og Singapores samlede markedsandel udgjorde 4,5 % af Fællesskabets forbrug i 1994. På grundlag af Fællesskabets seneste statistikker for udlandshandelen (COMEXT) fastslog Kommissionen imidlertid, at disse landes markedsandel kun udgjorde 2,8 % i undersøgelsesperioden, og derved var mindre end den mindste importmængde, der er omhandlet i artikel 9, stk. 3, i forordning (EF) nr. 384/96, og for hvilken den forvoldte skade normalt anses for ubetydelig. Det blev desuden fastslået, at de importerede mængder fra disse lande også lå under de i artikel 5, stk. 8, i aftalen om anvendelse af artikel VI i GATT 1994 angivne mindstegrænser på 3 % af den samlede import af samme vare til Fællesskabet for hvert enkelt land og på 7 % for alle fire lande taget under ét.

(8) På dette grundlag fandt Kommissionen det i dette tilfælde usandsynligt, at importen fra de fire pågældende lande i henseende til mængde kunne undergrave virkningen af antidumpingtolden på importen af den pågældende vare med oprindelse i Den Kinesiske Folkerepublik og Taiwan.

Hongkong

(9) Jackin Magnetic og Plantron (HK) fandtes at være virkelige producenter af disketter, som udgjorde omkring 90 % af Hongkongs samlede eksportmængde til Fællesskabet i undersøgelsesperioden. Der fandtes intet bevis for omladning af den pågældende færdige vare med oprindelse i Den Kinesiske Folkerepublik eller Taiwan for så vidt angår disse to selskaber. Det blev endvidere fastslået, at for hvert af selskaberne udgjorde de dele, der importeredes fra de lande, der er omfattet af antidumpingtolden, mindre end 60 % af den samlede værdi af delene i den samlede vare.

(10) Hong Kong Magnetic er et handelsselskab, som solgte disketter til Fællesskabet. Der fandtes imidlertid ikke bevis for omladning til Fællesskabet af den færdige vare med oprindelse i Den Kinesiske Folkerepublik eller Taiwan for så vidt angår dette selskab.

(11) Benelux Manufacturing og dets datterselskab Prime Standard fandtes at stå i forbindelse med den indonesiske producent/eksportør P.T. Beneluxindo (se betragtning 14) og at have solgt disketter til Fællesskabet. Der fandtes imidlertid ikke bevis for omladning til Fællesskabet af den pågældende færdige vare med oprindelse i Den Kinesiske Folkerepublik eller Taiwan for så vidt angår disse to selskaber i Hongkong.

(12) Et andet selskab, som stod i forbindelse med den thailandske eksportør V-SA Magnetic, nægtede at samarbejde i forbindelse med undersøgelsen (se betragtning 14). Kommissionens tjenestegrene vil fortsat overvåge situationen nøje i denne forbindelse.

(13) I betragtning af disse resultater fandtes det, at de undersøgte virksomheder ikke opfyldte de i artikel 13, stk. 1, og stk. 2, litra b), i forordning (EF) nr. 384/96 fastsatte kriterier, ifølge hvilke importen af den pågældende vare henholdsvis omladet gennem eller samlet i tredjelande kunne anses for at udgøre en omgåelse. I betragtning af udviklingen i importen af disketter fra Hongkong til Fællesskabet, som faldt fra 2 816 tons i 1993 til 1 212 tons i undersøgelsesperioden, forekommer det desuden usandsynligt, at denne import i henseende til mængde kunne undergrave virkningerne af den antidumpingtold, der er pålagt Den Kinesiske Folkerepublik og Taiwan.

Indonesien

(14) Den eneste undersøgte eksportør/producent i Indonesien, P.T. Beneluxindo, tegnede sig for langt størstedelen af den registrerede import til Fællesskabet i undersøgelsesperioden. P.T. Beneluxindo er et datterselskab af Benelux Manufacturing Limited i Hongkong, som forsynede P.T. Beneluxindo med alle de dele, der anvendtes til samlingen af disketter. Alle færdige disketter blev derefter sendt tilbage til Hongkong og solgt derfra af Benelux Manufacturing Limiteds datterselskab for salg, Prime Standard Ltd, til uafhængige kunder i Fællesskabet. Selskabet fandtes at være en virkelig producent, og det blev fastslået, at de dele, der importeredes fra Den Kinesiske Folkerepublik og Taiwan udgjorde langt mindre end 60 % af den samlede værdi af de dele, der indgik i den samlede vare. Desuden fandtes der ikke bevis for omladning af den pågældende færdige vare med oprindelse i Den Kinesiske Folkerepublik eller Taiwan for så vidt angår P.T. Beneluxindo.

De i artikel 13, stk. 1, og stk. 2, litra b), i forordning (EF) nr. 384/96 angivne betingelser for omgåelse er derfor ikke opfyldt for så vidt angår de undersøgte virksomheder.

Macao

(15) Intet selskab i Macao samarbejdede i forbindelse med undersøgelsen. Under disse omstændigheder ville Kommissionen normalt være berettiget til at foreslå, at antidumpingforanstaltningerne udstrækkes til dette land for at undgå, at omgåelsen fortsætter. Efter en undersøgelse foretaget af Kommissionens tjenestegrene med ansvar for bekæmpelse af bedrageri (UCLAF) vil der imidlertid med tilbagevirkende kraft blive pålagt antidumpingtold på importen af kinesiske disketter, der eksporteres fra Macao. Det er derfor rimeligt at antage, at virkningerne af antidumpingforanstaltningerne ikke i betydelig grad vil blive undergravet af importen fra Macao, der mængdemæssigt er faldet kraftigt efter den periode, der var omfattet af antidumpingtoldomgåelsesundersøgelsen. Under alle omstændigheder vil Kommissionen fortsat nøje følge udviklingen i importen til Fællesskabet af disketter fra Macao.

Malaysia

(16) De tre undersøgte eksportører/producenter i Malaysia tegnede sig for næsten hele den registrerede import fra dette land til Fællesskabet i undersøgelsesperioden. Mens to af disse producenter ikke stod i forbindelse med nogen eksportør/producent i de lande, der var omfattet af antidumpingtolden, var den tredje (Mega High-Tech Corp.) et datterselskab af et taiwansk selskab. Alle tre fandtes at være virkelige producenter, og det blev fastslået, at de dele, der importeredes fra Den Kinesiske Folkerepublik og Taiwan udgjorde langt mindre end 60 % af den samlede værdi af delene i den vare, der samledes af hver producent. Der fandtes endvidere ikke bevis for omladning af den pågældende færdige vare med oprindelse i Den Kinesiske Folkerepublik eller Taiwan for nogen af de pågældende malaysiske producenter.

De i artikel 13, stk. 1, og stk. 2, litra b), i forordning (EF) nr. 384/96 angivne betingelser for omgåelse er derfor ikke opfyldt for så vidt angår de undersøgte virksomheder.

Thailand

(17) De tre undersøgte selskaber i Thailand tegnede sig for langt størstedelen af hele den registrerede import til Fællesskabet fra dette land i undersøgelsesperioden. V-SA Casts datterselskab V-SA Magnetic (se betragtning 6, litra h) og General Mediatech fandtes at være virkelige producenter, og de dele af kinesisk eller taiwansk oprindelse, der anvendtes ved samlingen af disketter, udgjorde for hver af de pågældende virksomheder mindre end 60 % af den samlede værdi af delene i den samlede vare. Desuden fandtes der ikke bevis for omladning af den færdige vare fra Den Kinesiske Folkerepublik eller Taiwan for så vidt angår disse to selskaber.

(18) V-SA Cast fandtes at have omladet 28 millioner disketter leveret af et selskab beliggende i Hongkong, som var indehaver af 15 % af V-SA Magnetics aktier. På grund af manglende samarbejde fra det forbundne selskab i Hongkong kunne der imidlertid ikke findes beviser, der pegede i retning af, at de pågældende disketter var af kinesisk eller taiwansk oprindelse. At antage en sådan oprindelse forekommer at være for stor en straf for det thailandske selskab i betragtning af dets bestræbelser for at overtale Hongkong-virksomheden til at samarbejde i forbindelse med undersøgelser og dette sidstnævnte selskabs lille aktiepost i V-SA-gruppen.

I betragtning af ovenstående finder Kommissionen, at de i artikel 13, stk. 1, og stk. 2, litra b), i forordning (EF) nr. 384/96 angivne betingelser for omgåelse ikke er opfyldt for så vidt angår de undersøgte virksomheder.

D. AFSLUTNING AF UNDERSØGELSEN

(19) I betragtning af ovenstående resultater og overvejelser for så vidt angår de ni selskaber, som var omfattet af omgåelsesundersøgelsen, findes det hensigtsmæssigt at afslutte denne uden at udstrække antidumpingtolden på importen af disketter med oprindelse i Den Kinesiske Folkerepublik og Taiwan til nogen af disse lande. Den ved forordning (EF) nr. 2451/95 indførte registrering af importen af disketter fra disse lande ophører.

(20) Det rådgivende udvalg er blevet konsulteret og gjorde ikke indsigelse.

(21) De interesserede parter blev underrettet om de væsentligste kendsgerninger og overvejelser, som lå til grund for, at Kommissionen påtænkte at afslutte undersøgelsen, og fik mulighed for at give deres mening til kende -

UDSTEDT FØLGENDE FORORDNING:

Artikel 1

Undersøgelsen vedrørende omgåelse af de antidumpingforanstaltninger, der ved forordning (EØF) nr. 2861/93 indførtes på importen af visse magnetplader (3,5″ disketter) med oprindelse i Japan, Taiwan og Den Kinesiske Folkerepublik, ved import af samme vare med oprindelse i Canada, Filippinerne, Hongkong, Indien, Indonesien, Macao, Malaysia, Singapore og Thailand, som indledtes ved forordning (EF) nr. 2451/95, afsluttes.

Artikel 2

Forordning (EF) nr. 2451/95 ophæves.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. juli 1996.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 252 af 20. 10. 1995, s. 9.

(3) EFT nr. L 262 af 21. 10. 1993, s. 4.